ai4bharat/Pralekha huggingface dataset:
সংখ্যালঘুবিষয়কমন্ত্রক
‘হুনার হাট’-এর মাধ্যমে শিল্পী, কারুশিল্পী এবং প্রথাগত রন্ধনশিল্পীদের কর্মসংস্থানের জন্য সরকার উদ্যোগ নিয়েছে : শ্রী মুখবার আব্বাস নাকভি
নয়াদিল্লি, ২২ অক্টোবর, ২০১৯
‘হুনার হাট’-এর মাধ্যমে শিল্পী, কারুশিল্পী ও প্রথাগত রন্ধনশিল্পীদের কর্মসংস্থানের ব্যাপারে কেন্দ্রীয় সরকার উদ্যোগ নিচ্ছে বলে জানালেন কেন্দ্রীয় সংখ্যালঘু বিষয়ক মন্ত্রী শ্রী মুখতার আব্বাস নাকভি। উত্তরপ্রদেশের প্রয়াগরাজে নর্থ সেন্ট্রাল জোন কালচারাল সেন্টারে আগামী ১-১০ই নভেম্বর পর্যন্ত এই ‘হুনার হাট’ চলবে। এখানে দেশের বিভিন্ন প্রান্ত থেকে মহিলা, শিল্পী, করুশিল্পী ও রন্ধনশিল্পীরা অংশ নেবেন। এই ‘হুনার হাট’-এর থিম হল ‘এক ভারত শ্রেষ্ঠ ভারত’।
কেন্দ্রীয় মন্ত্রী দিল্লিতে মঙ্গলবার বলেন, আগামী পাঁচ বছরের মধ্যে কয়েক লক্ষ কর্মসংস্থানের উদ্দেশ্যেই এই ‘হুনার হাট’-এর আয়োজন করা হয়েছে। গত তিন বছরে এর মাধ্যমে ২ লক্ষ ৫০ হাজারেরও বেশি কর্মসংস্থান হয়েছে বলেও জানান তিনি। কেন্দ্রীয় মন্ত্রী বলেন, আগামী পাঁচ বছরে দেশের বিভিন্ন প্রান্তে ১০০টি ‘হুনার হাট’ আয়োজন করার উদ্যোগ নিয়েছে কেন্দ্রীয় সরকার। আগামীদিনে এ ধরনের ‘হুনার হাট’ দিল্লি, গুরুগ্রাম, মুম্বাই, বেঙ্গালুরু, চেন্নাই, কলকাতা, লক্ষ্ণৌ, আমেদাবাদ, দেরাদুন সহ বিভিন্ন জায়গায় আয়োজন করা হবে। এই হাটের মাধ্যমে শিল্পীরা তাঁদের হাতের তৈরি জিনিস একদিকে যেমন প্রদর্শন করতে পারবেন, অন্যদিকে আন্তর্জাতিক বাজারের দরজাও খুলে যাবে। তিনি বলেন, প্রধানমন্ত্রীর ‘মেক ইন ইন্ডিয়া’, ‘স্টার্ট-আপ ইন্ডিয়া’ ও ‘স্ট্যান্ড-আপ ইন্ডিয়া’ কর্মসূচির সফল রূপায়ণের জন্যই এ ধরনের হাটের আয়োজন করা হচ্ছে। এর মাধ্যমে ‘এক ভারত শ্রেষ্ঠ ভারত’-এর ছবি ফুটে উঠবে।
শ্রী নাকভি বলেন, এই ‘হুনার হাট’-এ শিল্পীরা অসমের বাঁশ ও পাটের তৈরি সামগ্রী, বারাণসীর সিল্ক, উত্তরপ্রদেশের মারবেলের সামগ্রী, উত্তর-পূর্বাঞ্চলের হস্তশিল্প, পশ্চিমবঙ্গের হাতে তৈরি চিকনের কাজ, কাশ্মীর ও লাদাখের আয়ুর্বেদিক ভেষজ ঔষধ, পণ্ডীচেরির অলঙ্কার শিল্প তুলে ধরবেন। এর পাশাপাশি, ‘হুনার হাট’-এ বিভিন্ন সাংস্কৃতিক অনুষ্ঠানের আয়োজন করা হয়েছে।
CG/SS/DM
(Visitor Counter : 77
বস্ত্রমন্ত্রক
বস্ত্র মন্ত্রকের পক্ষ থেকে আগামী ৭ আগস্ট জাতীয় তাঁত দিবস উদযাপন করা হবে
নতুন দিল্লি, ০৬ আগস্ট, ২০২১
বস্ত্র মন্ত্রকের পক্ষ থেকে ৭ আগস্ট জাতীয় তাঁত দিবস উদযাপন করা হবে। ওই দিন তন্তুজীবী সম্প্রদায়ভুক্ত দের সম্মাননা জ্ঞাপন করা হবে। এর পাশাপাশি আর্থসামাজিক উন্নয়নে তাঁত শিল্পের অবদানের কথা তুলে ধরা হবে। এবছর মন্ত্রকের পক্ষ থেকে নতুন দিল্লির চাণক্য পুরীর কনভেনশন সেন্টারে একটি অনুষ্ঠানের আয়োজন করা হয়েছে। এই অনুষ্ঠানে পৌরোহিত্য করবেন কেন্দ্রীয় বস্ত্র, শিল্প ও বাণিজ্য, ক্রেতা বিষয়ক এবং খাদ্য ও গণবণ্টন মন্ত্রী শ্রী পিয়ুষ গোয়েল। ওই অনুষ্ঠানে বিশেষ অতিথি হিসেবে বস্ত্র ও রেল প্রতিমন্ত্রী শ্রীমতি দর্শনা জর্দশ উপস্থিত থাকবেন। বস্ত্র মন্ত্রকের সচিব শ্রী ইউ পি সিং অনুষ্ঠানে অংশগ্রহণ করবেন।
স্বাধীনতার ৭৫ তম বছরে প্রধানমন্ত্রী শ্রী নরেন্দ্র মোদী এক জাতি হিসেবে আমাদের সবাইকে ভারতীয় তাঁতের সামগ্রী কিনতে এবং এই শিল্পের সঙ্গে জড়িত হয়ে নিজেদের মান্যতা প্রদর্শন করার প্রতি আহ্বান জানিয়েছেন।
তাঁত এমন একটি সেক্টর যেখানে ৭০ শতাংশ মহিলা যুক্ত রয়েছেন। ১৯০৫ সালের ৭ আগস্ট স্বদেশী আন্দোলনের স্মরণে ২০১৫ সাল থেকে কেন্দ্রীয় সরকার এই দিনটি জাতীয় তাঁত দিবস হিসেবে উদযাপন করে।
কেন্দ্রীয় সরকারের পক্ষ থেকে তিনটি তাঁত শিল্প গ্রাম গড়ে তোলা হয়েছে। এই তিনটি গ্রাম হচ্ছে- কেরালার কোভালাম, তিরুবানন্তপুরম। আসামের গোলাঘাটের মোপাড়া এবং শ্রীনগরে কানিহামা বুদগাম।
জাতীয় তাঁত দিবস উপলক্ষে প্রদর্শনীরও আয়োজন করা হয়েছে।
CG/ SB
(Visitor Counter : 227
মানবসম্পদবিকাশমন্ত্রক
কেন্দ্রীয় শিক্ষামন্ত্রী আগামীকাল নিপুণ ভারত কর্মসূচির সূচনা করবেন
নতুন দিল্লি, ৪ জুলাই, ২০২১
কেন্দ্রীয় শিক্ষা মন্ত্রকের স্কুল শিক্ষা ও স্বাক্ষরতা দপ্তর আগামীকাল ৫ই জুলাই ন্যাশনাল ইনিশিয়েটিভ ফর প্রফিসিয়েন্সি ইন রিডিং উইথ আন্ডারস্ট্যান্ডিং অ্যান্ড নিউম্যারেসি – নিপুণ ভারত কর্মসূচি শুরু করবে। কেন্দ্রীয় শিক্ষামন্ত্রী শ্রী রমেশ পোখরিয়াল নিশাঙ্ক ভার্চুয়ালী এই অনুষ্ঠানের সূচনা করবেন। পড়ার দক্ষতা এবং তার সঙ্গে বুঝতে পারা ও গণিত চর্চায় দক্ষতা আনতে এই উদ্যোগ। এই উপলক্ষ্যে একটি স্বল্প দৈর্ঘ্যের ভিডিও, এই কর্মসূচির জন্য নির্ধারিত সঙ্গীত এবং প্রয়োজনীয় নীতি নির্দেশিকা প্রকাশ করা হবে। সব রাজ্য ও কেন্দ্রশাসিত অঞ্চলের স্কুল শিক্ষা দপ্তরের পদস্থ আধিকারিকরা, বিভিন্ন শিক্ষা প্রতিষ্ঠানের প্রধানরা অনুষ্ঠানেউপস্থিত থাকবেন।
বিদ্যালয় শিক্ষা ও স্বাক্ষরতা দপ্তর, ২০২০র জাতীয় শিক্ষানীতি রূপায়ণের জন্য নিপুণ ভারত কর্মসূচির সূচনা করতে চলেছে। ছাত্রছাত্রীদের মধ্যে স্বাক্ষরতা এবং গণনার মূল ভীত গড়ে তুলতে প্রয়োজনীয় পরিবেশ নিপুণ ভারতের থেকে পাওয়া যাবে। এর ফলে ২০২৬ – ২৭ শিক্ষাবর্ষের মধ্যে তৃতীয় শ্রেণীর ছাত্রছাত্রীদের বই পড়া, লেখা এবং অঙ্ক করার ক্ষেত্রে দক্ষতা গড়ে উঠবে। কেন্দ্রের সমগ্র শিক্ষা অভিযানের প্রযোজনায় জাতীয় – রাজ্য – জেলা – ব্লক – বিদ্যালয় স্তরে পাঁচ স্তরীয় ব্যবস্থা গড়ে তোলা হবে, যার সাহায্যে অভিষ্ঠ লক্ষ্যে পৌঁছানো সম্ভব হবে।
CG/CB/SFS
(Visitor Counter : 152
নির্বাচনকমিশন
পশ্চিমবঙ্গে আসন্ন লোকসভা নির্বাচনে ভোটদাতার সংখ্যা গতবারের তুলনায় বৃদ্ধি পেয়েছে
কলকাতা, ১৯ মার্চ, ২০১৯
২০১৯ এর লোকসভা নির্বাচনে পশ্চিমবঙ্গে মোট ভোতদাতার সংখ্যা বৃদ্ধি পেয়েছে। এবার এই সংখ্যা ৬,৯৭,৬০,৮৬৮। ২০১৪ সালের লোকসভা নির্বাচনে ভোটদাতার সংখ্যা ছিল ৬,২৭,৪০,৪৭৪। অর্থাৎ গত লোকসভা নির্বাচনের থেকে এই বছর নির্বাচনে ভোটদাতার সংখ্যা বেড়ে হয়েছে ৭০,২০, ৩৯৬।
২০১৯ সালে পুরুষ ভোটারের সংখ্যা ৩,৫৭,৮৩,৪৬৩। ২০১৪ সালে এই সংখ্যা ছিল ৩,২৬,২৪,৬৫৪। গতবারের তুলনায় এই সংখ্যা বৃদ্ধি পেয়ে হয়েছে ৩১,৫৯,২০৬।
এ বছর মহিলা ভোটদাতাদের সংখ্যাও বৃদ্ধি পেয়েছে। ২০১৪ সালে মহিলা ভোটদাতার সংখ্যা ছিল ৩,০১,১৫,৩১৬। সেখানে চলতি বছর এই সংখ্যা হ’ল ৩,৩৯,৭৫,৯৭৯। অর্থাৎ ২০১৪ সালের তুলনায় সংখ্যাটি বেড়ে হয়েছে ৩৮,৬০,৬৬৩।
২০১৯ সালে কোচবিহার  সংসদীয় কেন্দ্রে পুরুষ ভোটারের সংখ্যা সর্বাধিক – ৯,৪০,৯৪৮। গত লোকসভা নির্বাচনে কলকাতা দক্ষিণ কেন্দ্রে সর্বোচ্চ পুরুষ ভোটদাতা ছিলেন।
২০১৯ সালে যাদবপুর সংসদীয় কেন্দ্রে মহিলা ভোটারের সংখ্যা সর্বাধিক – ৮,৯৯,৬১১। গত লোকসভা নির্বাচনে হুগলি কেন্দ্রে সর্বোচ্চ মহিলা ভোটদাতা ছিলেন – ৭,৯২,৮৭৩।
CG/CB/SB
(Visitor Counter : 380
পর্যটনমন্ত্রক
স্বদেশ দর্শন প্রকল্পের আওতায় মিজোরামে বাস্তবায়িত বিশ্বমানের “থেনজল গল্ফ রিসর্ট” প্রকল্পের উদ্বোধন কেন্দ্রীয় পর্যটন প্রতিমন্ত্রী শ্রী প্রহ্লাদ সিং প্যাটেলের
নতুন দিল্লি, ৪ আগস্ট, ২০২০
কেন্দ্রীয় সংস্কৃতি ও পর্যটন দফতরের স্বাধীন দায়িত্বপ্রাপ্ত প্রতিমন্ত্রী শ্রী প্রহ্লাদ সিং প্যাটেল আজ মিজোরামের পর্যটন দফতরের মন্ত্রী ও সচিবের উপস্থিতে ভার্চুয়াল মাধ্যমে ভারত সরকারের পর্যটন মন্ত্রকের স্বদেশ দর্শন প্রকল্পের আওতায় বাস্তবায়িত “থেনজল গল্ফ রিসর্ট” প্রকল্পের উদ্বোধন করেছেন।
স্বদেশ দর্শন প্রকল্পের আওতায় উত্তর পূর্বাঞ্চলে সুসংহত ইকো ট্যুরিজম গড়ে তোলার উদ্যোগ নেওয়া হয়েছে। এরই অঙ্গ হিসেবে মিজোরামে ৯২.২৫ কোটি বরাদ্দ করা হয়েছে। যার মধ্যে ৬৪.৪৮ কোটি টাকা ব্যয়ে এই গল্ফ রিসর্টটি গড়ে তোলা হয়েছে।
ভারতে গল্ফ ভিত্তিক পর্যটন বিকাশের যথেষ্ট সম্ভাবনা রয়েছে। এর কারণ হল অন্যান্য দেশের তুলনায় এখানে জলবায়ু পরিস্থিতি খুবই অনুকূল। এর সঙ্গে দেশের মনোরম প্রাকৃতিক দৃশ্য এবং ব্যতিক্রমী আতিথেয়তা পরিষেবাগুলিও ভারতের গল্ফ পর্যটনের বৃদ্ধিতে যুক্ত হয়েছে। ভারতে সব মিলিয়ে এ পর্যন্ত ২৩০ টিরও বেশি গল্ফ কোর্স রয়েছে, যা নিয়ে গর্ব করা যায়। ভারত সরকারের পর্যটন মন্ত্রক দেশে গল্ফ পর্যটন উন্নয়নে এগিয়ে এসেছে এবং সক্রিয় সমর্থন দিয়ে চলেছে। ভারতের আন্তর্জাতিক মানের বেশ কয়েকটি গল্ফ কোর্স রয়েছে। ভারতে অনুষ্ঠিত গল্ফ প্রতিযোগিতাগুলিও দেশীয় ও আন্তর্জাতিক পর্যটকদের আকর্ষণ করে। তাই গল্ফ পর্যটন সম্পর্কে ক্রমবর্ধমান আগ্রহের দিকে লক্ষ্য রেখে, পর্যটন মন্ত্রক একাধিক পদক্ষেপ গ্রহণ করেছে।
১০৫ একর জমিতে এই থেনজল গল্ফ কোর্স সহ রির্সটি গড়ে তোলা হয়েছে। এখানে বিশ্বমানের গল্ফ কোর্সের সুবিধা রয়েছে। থাকছে ক্যাফেটেরিয়া, ওপেন এয়ার ফুড কোর্ট, রিসেপশন এরিয়া এবং ওয়েটিং লাউঞ্জ ইত্যাদি।
(CG/SS
বিদ্যুৎমন্ত্রক
৭ লক্ষেরও বেশি স্মার্ট মিটার বসাতে অনুমতি
নয়াদিল্লি, ২৭ জুলাই, ২০২১
২০১৬’র শুল্ক নীতির ৮.৪.৩ প্যারা অনুযায়ী উপযুক্ত কর্তৃপক্ষ মিটার ট্যারিফের ওপর ভিত্তি করে মিটারিং এবং বিলিং পদ্ধতি প্রসারে উৎসাহিত করতে বিশেষ সুবিধা দেবে। এই সুযোগ-সুবিধা, বিশেষ করে কনজ্যুমার ক্যাটাগরি বা সাধারণ গ্রাহক হিসাবে যাঁরা মিটারিং ও বিলিং পদ্ধতি গ্রহণ করবেন, তাঁদের দেওয়া হবে। বর্তমানে সাধারণ গ্রাহকদের একটি বড় অংশই উপযুক্ত মিটারিং ও বিলিং ব্যবস্থার বাইরে রয়েছেন। এই প্রেক্ষিতে মিটার-ভিত্তিক মাশুল ও সুবিধা ও ছাড় দেওয়ার বিষয়টিতে ব্যাপক প্রচার চালানোর ওপর গুরুত্ব দেওয়া হচ্ছে। স্মার্ট মিটার বসালে মিটারিং ও বিলিং উভয় ক্ষেত্রে সুবিধা হয়। একই সঙ্গে, ব্যাপক বিদ্যুতের চাহিদার সময় অঞ্চল-ভিত্তিক বিদ্যুতের চাহিদা ও যোগানের বিষয়টি সহজেই স্থির করা যায়। তগাই এ ধরনের মিটার ব্যবস্থা কেবল বিদ্যুৎ ব্যবহারের মাশুলের দিক থেকেই নয়, বরং ভবিষ্যতে বিদ্যুৎ ব্যবহারে ভারসাম্য বজায় রাখার ক্ষেত্রেও অত্যন্ত জরুরি হয়ে উঠেবে। সৌরশক্তি ও বায়ুশক্তি ব্যবহার বৃদ্ধির সঙ্গে সঙ্গে স্মার্ট মিটারের তাৎপর্য আরও বাড়বে।
উপযুক্ত কর্তৃপক্ষ স্মার্ট মিটার বসানোর ক্ষেত্রে যে বিষয়গুলি স্থির করেছে, তার মধ্যে রয়েছে – ২০১৭’র ৩১ ডিসেম্বরের আগে মাসিক বিদ্যুৎ ব্যবহারের পরিমাণ ৫০০ ইউনিট বা তার বেশি, এমন গ্রাহক চিহ্নিত করা। একইভাবে, ২০১৯-এর ৩১ ডিসেম্বর পর্যন্ত মাসিক বিদ্যুৎ ব্যবহারের পরিমাণ ২০০ ইউনিটের বেশি এমন গ্রাহকদের চিহ্নিত করা।
স্মার্ট মিটার বসানোর উদ্দেশ্যই হ’ল গ্রাহকদের নির্ঝঞ্ঝাট অনলাইন বিলিং ব্যবস্থার সুবিধা এবং ডিজিটাল পদ্ধতিতে মাশুল মেটানোর পরিষেবা দেওয়া। গ্রাহকদের বিদ্যুৎ খরচের পরিমাণ মাসিক-ভিত্তিতে নির্ণয়ে সাহায্য করা এবং বিদ্যুৎ সাশ্রয়ী বৈদ্যুতিন সাজ-সরঞ্জামের ব্যবহার বাড়ানো। স্মার্ট মিটার ব্যবস্থা পুনর্নবীকরণযোগ্য শক্তির গ্রিড সংযুক্তিকরণের ক্ষেত্রেও গুরুত্বপূর্ণ ভূমিকা পালন করছে। এমনকি, বিদ্যুৎ বন্টন সংস্থাগুলি মিটার রিডিং-এর জন্য বাড়ি বাড়ি গিয়ে চেকিং পদ্ধতির অবসান ঘটাতে পেরেছে।
জাতীয় স্মার্ট গ্রিড মিশনের আওতায় ৭ লক্ষ ২৩ হাজার স্মার্ট মিটার বসানোর অনুমতি দেওয়া হয়েছে। এর মধ্যে চন্ডীগড়ে সাব-ডিভিশন ৫টি প্রকল্পে ৩২ হাজার ৫০০টি; চন্ডীগড়ে সিটি প্রকল্পের আওতায় ১ লক্ষ ৮৪ হাজার; ঝাড়খন্ডে রাঁচি সিটি প্রকল্পে ৩ লক্ষ ৬০ হাজার এবং রাজস্থানে ৬টি শহর-কেন্দ্রিক ইন্টিগ্রেটেড প্রকল্পে ১ লক্ষ ৫০ হাজার স্মার্ট মিটার বসানোর কাজ আগামী বছর মার্চ মাসের মধ্যেই শেষ করার পরিকল্পনা নেওয়া হয়েছে।
রাজ্যসভায় আজ এক লিখিত জবাবে এই তথ্য দেন বিদ্যুৎ তথা নতুন ও পুনর্নবীকরণযোগ্য শক্তি মন্ত্রী শ্রী আর কে সিং।
CG/BD/SB
(Visitor Counter : 118
প্রধানমন্ত্রীরদপ্তর
ইন্দোনেশিয়া, মালয়েশিয়া ও সিঙ্গাপুর সফরের পূর্বে প্রধানমন্ত্রীর বিবৃতি
নয়াদিল্লি, ২৯ মে, ২০১৮
ইন্দোনেশিয়া, মালয়েশিয়া ও সিঙ্গাপুর সফরের পূর্বে প্রধানমন্ত্রী নরেন্দ্র মোদী এক বিবৃতিতে বলেছেন, ২৯মে থেকে ২ জুন পর্যন্ত তিনি ঐ দেশগুলি সফর করবেন। এই তিন দেশের সঙ্গেই ভারতের মজবুত কৌশলগত অংশীদ্বারিত্ব রয়েছে।
ইন্দোনেশিয়ার রাষ্ট্রপতি জোকো উইডোডো-র আমন্ত্রনে তিনি আগামী ২৯ মে জাকার্তায় থাকবেন। প্রধানমন্ত্রী হিসেবে এটাই তাঁর প্রথম সেদেশ সফর। আগামী ৩০-মে রাষ্ট্রপতি উইডোডো-র সঙ্গে তাঁর আলাপ-আলোচনার বিষয়ে তিনি অত্যন্ত আশাবাদী। ভারত-ইন্দোনেশিয়া সি.ই.ও ফোরামের সঙ্গেও তাঁর ও সেদেশের রাষ্ট্রপতির মত-বিনিময় হবে। ইন্দোনেশিয়ায় বসবাসকারী ভারতীয়দের উদ্দেশেও তিনি ভাষন দেবেন।
ভারত ও ইন্দোনেশিয়ার মধ্যে শক্তিশালী ও মৈত্রিপূর্ণ সম্পর্ক রয়েছে। উভয় দেশের ঐতিহাসিক ও প্রাচীন সভ্যতাগত যোগসূত্রও অত্যন্ত নিবিড়। দুই দেশেই বহু জাতি, বহু ধর্ম, বহুত্ববাদ ও উদার সমাজ ব্যবস্হায় বিশ্বাসী। তাঁর বিশ্বাস, এই সফরের ফলে এশিয়ার দুই বৃহত্তম গণতান্ত্রিক দেশের মধ্যে সহযোগিতা আরও বাড়বে। সেই সঙ্গে, দ্বি-পাক্ষিক সম্পর্কও মজবুত হবে।
আগামী ৩১ মে সিঙ্গাপুরে পৌঁছানোর আগে তিনি সংক্ষিপ্ত সফরে মালয়েশিয়ায় গিয়ে সেদেশের নতুন নেতৃবৃন্দকে অভিনন্দন জানাবেন। সেদেশের প্রধানমন্ত্রী ডঃ মহাথির মহম্মদ-এর সঙ্গে বৈঠকের ব্যাপারে তিনি যথেষ্ট আশাবাদী।
সিঙ্গাপুরে পৌঁছে তিনি দুই দেশের মধ্যে দক্ষতা উন্নয়ন, নগর-পরিকল্পনা ও কৃত্রিম বুদ্ধিমতা সহ অন্যান্য কয়েকটি ক্ষেত্রে সহযোগিতা বাড়ানোর ওপর জোর দেবেন। সেদেশের বেশ কিছু সংস্হা ভারতে নগরোন্নয়ন ও পরিকল্পনা, স্মার্ট সিটি ও পরিকাঠামো উন্নয়নক্ষেত্রে গুরুত্বপূর্ণ অংশীদার হয়ে উঠেছে। তাঁর এই সফরের ফলে দুই দেশের মধ্যে বিভিন্ন ক্ষেত্রে সম্পর্ক গড়ে তোলার সুযোগ বাড়বে।
আগামী ৩১ মে ভারত-সিঙ্গাপুর শিল্প ও উদ্ভাবন বিষয়ক প্রর্দশনী তিনি ঘুরে দেখবেন। এরপর, তিনি ব্যবসায়ী ও মহলের এক অনুষ্ঠানে ভাষন দেবেন। পরে, সেদেশের প্রথম সারির সি.ই.ওদের সঙ্গে বাণিজ্য ও বিনিয়োগের সুযোগ-সুবিধা নিয়ে আলোচনা করতে এক গোলটেবিল বৈঠকে যোগ দেবেন।
সিঙ্গাপুরের রাষ্ট্রপতি হালিমাহ ইয়াকব-এর সঙ্গে আগামী ১ জুন তাঁর সাক্ষাৎ কর্মসূচি রয়েছে। সেদেশের প্রধানমন্ত্রী লি-এর সঙ্গে তাঁর প্রতিনিধি পর্যায়ে আলোচনা হবে। এরপর, তিনি নানইয়াং প্রযুক্তি বিশ্ববিদ্যালয়ে যাবেন এবং সেখানকার পড়ুয়াদের সঙ্গে মত-বিনিময় করবেন।
ঐদিন সন্ধ্যায় সাংরিলা বৈঠকে তিনি মূল ভাষন দেবেন। এই প্রথম কোনও ভারতীয় প্রধানমন্ত্রী ঐ বৈঠকে ভাষন দেবেন। এই বৈঠকে আঞ্চলিক নিরাপত্তার বিষয়গুলি এবং সমগ্র অঞ্চলে শান্তি ও স্হিতাবস্হা বজায় রাখার ক্ষেত্রে ভারতের দৃষ্টিভঙ্গি প্রকাশের সুযোগ করে দেবে।
আগামী ২ জুন ক্লিফোর্ড পিয়ারে, যেখানে ১৯৪৮-এর ২৭ মার্চ গান্ধীজির চিতাভস্ম সমুদ্রে বিসর্জন দেওয়া হয়েছিল সেখানে একটি ফলকের আবরন উন্মোচন করবেন তিনি। ভারতের সঙ্গে প্রাচীন সভ্যতাগত যোগসূত্র রয়েছে এমন কয়েকটি উপাসনাস্হলেও তাঁর যাওয়ার কর্মসূচি রয়েছে।
সিঙ্গাপুর সফরে তাঁর শেষ কর্মসূচির মধ্যে রয়েছে চাঙ্গি নৌ-ঘাঁটি পরিদর্শন। সেখানে তিনি ভারতীয় নৌবাহিনীর যুদ্ধ জাহাজ সাতপুরায় গিয়ে এই জাহাজের আধিকারিক ও নাবিকদের পাশাপাশি সিঙ্গাপুর নৌ-বাহিনীর আধিকারিকদের সঙ্গে মত বিনিময় করবেন।
প্রধানমন্ত্রীর বিশ্বাস ইন্দোনেশিয়া, মালয়েশিয়া ও সিঙ্গাপুরে তাঁর এই সফর ভারতের ‘পূর্বে তাকাও’ নীতিকে আরও শক্তিশালী করবে। সেইসঙ্গে, ঐ তিন দেশের সঙ্গে ভারতের সম্পর্ক ও সহযোগিতা আরও বৃদ্ধি পাবে।
CG/BD/NS/…
(Visitor Counter : 51
স্বরাষ্ট্র মন্ত্রক
মহিলা এবং নাবালিকাদের সুরক্ষা ও নিরাপত্তা
নয়াদিল্লি, ২৫ জুন, ২০১৯
ভারতীয় সংবিধানের সপ্তদশ তপশিল অনুযায়ী পুলিশ এবং গণ-নির্দেশিকা রাজ্যের বিষয়। মহিলা এবং নাবালিকা সহ প্রতিটি নাগরিককে সুরক্ষা দেওয়ার দায়িত্ব রাজ্য সরকারের। যদিও, দেশের নারী ও শিশুদের নিরাপত্তার বিষয়টি কেন্দ্রীয় সরকার সবসময় গুরুত্ব দিয়ে বিবেচনা করে থাকে। কেন্দ্রীয় নারী ও শিশুকল্যাণ মন্ত্রক মহিলাদের সুরক্ষা ও নিরাপত্তায় একাধিক আইন প্রণয়ন করেছে। যৌন হেনস্থা রোধ আইনকে আরও শক্তিশালী করতে সংশোধিত ফৌজদারি আইন ২০১৩ সাল থেকে কার্যকর করা হয়েছে। ১২ বছরের নিচে কোন মেয়ে গণ-ধর্ষণের শিকার হলে, ধর্ষণকারীর যাতে মৃত্যুদণ্ড পর্যন্ত সাজা পায় তার জন্য ২০১৮ থেকে ফৌজদারি আইন  কার্যকর করা হয়েছে। মহিলা ও নাবালিকাদের সুরক্ষায় কেন্দ্রীয় সরকার ‘নির্ভয়া তহবিল’ তৈরি করেছে। এ বছরের ১৯শে ফেব্রুয়ারি থেকে ‘ইনভেস্টিগেশন ট্র্যাকিং সিস্টেম ফর সেক্সুয়াল অফেন্সেস’ চালু করেছে সরকার। কলকাতা সহ আটটি শহরে পুলিশি ব্যবস্থাপনা ঢেলে সাজাতে বিশেষ উদ্যোগ নেওয়া হয়েছে। রাজ্যের ফরেন্সিক ল্যাবরেটরিগুলি উন্নত করা হয়েছে।
লোকসভায় এক প্রশ্নের লিখিত জবাবে এই তথ্য জানান কেন্দ্রীয় স্বরাষ্ট্র প্রতিমন্ত্রী শ্রী জি কৃষ্ণন রেড্ডি।
CG/SS/DM
(Visitor Counter : 50
সংস্কৃতিমন্ত্রক
আন্তর্জাতিক যোগ দিবস উপলক্ষে কেন্দ্রীয় সংস্কৃতি মন্ত্রকের উদ্যোগে মহারাষ্ট্রের চারটি স্থানে যোগ এবং সাংস্কৃতিক অনুষ্ঠানের আয়োজন করা হয়েছে
নতুন দিল্লি, ২০ জুন, ২০২১
কেন্দ্রীয় সংস্কৃতি মন্ত্রক ২১ জুন "যোগ একটি ভারতীয় ঐতিহ্য" এই অভিযানের মধ্যে দিয়ে আন্তর্জাতিক যোগ দিবস উদযাপন করবে। ওই দিন দেশের ৭৫ টি সংস্কৃতি কেন্দ্রে যোগ দিবস পালনের উদ্যোগ নেওয়া হয়েছে। প্রতিটি কেন্দ্রে যোগের পাশাপাশি সাংস্কৃতিক অনুষ্ঠান পরিবেশনের ব্যবস্থা করা হয়েছে। মহারাষ্ট্রের চারটি স্থানকে এজন্য চিহ্নিত করা হয়েছে। পুনা এবং নাগপুরে যে অনুষ্ঠানটি হবে সেটি সরাসরি দূরদর্শনের মাধ্যমে প্রচার করা হবে।
CG/ SB
(Visitor Counter : 89
কেন্দ্রীয়মন্ত্রিসভারসচিবালয়
কোভিডে সবথেকে বেশি সংক্রমিত ১৩টি শহরের পরিস্থিতি পর্যালোচনা করলেন ক্যাবিনেট সচিব
নতুনদিল্লি, ২৮শে মার্চ, ২০২০
ক্যাবিনেট সচিব আজ কোভিড-১৯ সংক্রমিত ১৩টি শহরের পুর কমিশনার, জেলাশাসকদের সঙ্গে একটি পর্যালোচনা বৈঠক করেছেন। বৈঠকে সব রাজ্য ও কেন্দ্র শাসিত অঞ্চলের মুখ্য সচিবরা উপস্থিত ছিলেন।
এই ১৩ টি শহরে করোনা ভাইরাস সংক্রমণের হার সব থেকে বেশি এবং দেশের কোভিড সংক্রমিতদের প্রায় ৭০ শতাংশই এই শহরগুলিতে বাস করেন। সেদিক থেকে এই বৈঠক অত্যন্ত তাৎপর্যপূর্ণ।
এই ১৩টি শহর হল, মুম্বাই, চেন্নাই, দিল্লি/নতুন দিল্লি, আহমেদাবাদ, থানে, পুনে, হায়দ্রাবাদ, কলকাতা/হাওড়া, ইন্দোর , জয়পুর, যোধপুর, চেঙ্গালপাট্টু ও থিরুভাল্লুর ।
বৈঠকে এই পুরসভাগুলির আধিকারিক ও কর্মীরা কোভিড-১৯ এর মোকাবিলায় কি কি ব্যবস্থা নিচ্ছেন, তা পর্যালোচনা করা হয়।
শহরাঞ্চলে কোভিড-১৯ এর ব্যবস্থাপনা নিয়ে কেন্দ্র ইতিমধ্যেই নির্দেশিকা জারি করেছে।
আজকের বৈঠকে ঝুঁকিপূর্ণ ক্ষেত্রে কাজের কৌশল, সংক্রমণ নিশ্চিত করার হার, মৃত্যুর হার, সংক্রমিতর সংখ্যা দ্বিগুণ হওয়ার সময়, প্রতি দশ লক্ষে কতজনের নমুনা পরীক্ষা হয়েছে, তা নিয়ে বিস্তারিত আলোচনা হয়েছে।
কনটেনমেন্ট জোনের ক্ষেত্রে ভৌগলিক বিষয়, সংক্রমিতর সংখ্যা এবং তাঁদের সংস্পর্শে কারা কারা এসেছেন এই বিষয়গুলি সব বিবেচনার জন্য কেন্দ্র গুরুত্ব দিয়েছে। এর ফলে ওই অঞ্চলকে সঠিকভাবে চিহ্নিত করে সেখানে লকডাউনের বিধিনিষেধ যথাযথভাবে মানা যাবে।
কোনো কলোনী, পাড়া, ওয়ার্ড, থানা অঞ্চলকে কনটেনমেন্ট জোন হিসেবে ঘোষণা করা যাবে কিনা পুরসভাগুলি প্রয়োজন অনুসারে সেই সিদ্ধান্ত নিতে পারবে।
জেলা প্রশাসন ও স্থানীয় নগর প্রশাসন౼স্থানীয় পর্যায়ের বিভিন্ন দিক বিবেচনা করে যেন কোন অঞ্চলের চরিত্র নির্ধারণ করে সেই বিষয়ে বৈঠকে পরামর্শ দেওয়া হয়েছে।
(CG/CB
প্রধানমন্ত্রীরদপ্তর
অন্ধ্রপ্রদেশের পূর্ব গোদাবরী জেলায় নৌকাডুবিতে প্রাণহানির ঘটনায় প্রধানমন্ত্রীর শোক প্রকাশ
নয়াদিল্লি, ১৫ মে, ২০১৮
প্রধানমন্ত্রী শ্রী নরেন্দ্র মোদী, অন্ধ্রপ্রদেশের পূর্ব গোদাবরী জেলায় নৌকাডুবির ফলে জীবনহানির ঘটনায় গভীর শোকপ্রকাশ করেছেন। এক বার্তায় প্রধানমন্ত্রী নিহতদের পরিজনদের সমবেদনা জানিয়েছেন। নিখোঁজদের নিরাপত্তার কামনা করেন তিনি।
CG/SB……
(Visitor Counter : 52
প্রধানমন্ত্রীরদপ্তর
অক্ষয় তৃতীয়া উপলক্ষ্যে প্রধানমন্ত্রীর শুভেচ্ছা
নতুনদিল্লি, ১৪ই মে,২০২১
প্রধানমন্ত্রী শ্রী নরেন্দ্র মোদী অক্ষয় তৃতীয়া উপলক্ষ্যে জনসাধারণকে শুভেচ্ছা জানিয়েছেন।
এক ট্যুইট বার্তায় প্রধানমন্ত্রী বলেছেন, “ অক্ষয় তৃতীয়ায় সকল দেশবাসীর মঙ্গল কামনা করি। শুভ কার্য সম্পাদন করার সঙ্গে যুক্ত এই উৎসব, করোনা মহামারীর বিরুদ্ধে আমাদের লড়াই জেতার জন্য আমাদের সঙ্কল্পকে আরো মজবুত করার শক্তি দিক।“
CG/CB/
(
প্রধানমন্ত্রীরদপ্তর
প্রধানমন্ত্রী শ্রী নরেন্দ্র মোদী এবং ইস্রায়েলের প্রধানমন্ত্রী নাফতালি বেনেটের মধ্যে টেলিফোনে কথাবার্তা
নতুনদিল্লি, ১৬ই আগস্ট, ২০২১
প্রধানমন্ত্রী শ্রী নরেন্দ্র মোদী এবং ইস্রায়েলের প্রধানমন্ত্রী নাফতালি বেনেটের মধ্যে আজ টেলিফোনে কথা হয়েছে।
ইস্রায়েলের প্রধানমন্ত্রী হিসেবে এই বছরের গোড়ায় দায়িত্ব গ্রহণ করায় প্রধানমন্ত্রী মিঃ বেনেটকে আবারো অভিনন্দন জানিয়েছেন।
সাম্প্রতিক বছরগুলিতে দ্বিপাক্ষিক সম্পর্ক আরো মজবুত হওয়ায় উভয় নেতা সন্তোষ প্রকাশ করেছেন। কৃষি, জল, প্রতিরক্ষা, নিরাপত্তা ও সাইবার- নিরাপত্তার মত বিভিন্ন ক্ষেত্রে সহযোগিতাকে ভারত অগ্রাধিকার দিয়ে থাকে বলে প্রধানমন্ত্রী জানিয়েছেন।
উন্নত প্রযুক্তি ও উদ্ভাবন সহ বিভিন্ন বিষয়ে আরো সহযোগিতার সম্ভাবনাকে কাজে লাগাতে দুই নেতাই সহমত হয়েছেন। ফলপ্রসূ উদ্যোগ গ্রহণের জন্য দুই দেশের বিদেশ মন্ত্রক যাতে ভবিষ্যত পরিকল্পনা তৈরি করে, তাঁরা সেই বিষয়ে সিদ্ধান্ত নেন। এর মধ্য দিয়ে ভারত- ইস্রায়েল কৌশলগত অংশীদারিত্ব আরো দৃঢ় হবে।
আগামীবছর ভারত ও ইস্রায়েলের মধ্যে কূটনৈতিক সম্পর্কের ৩০তম বর্ষ পূর্তি উপলক্ষ্যে প্রধানমন্ত্রী মিঃ বেনেটকে ভারতে আসার আমন্ত্রণ জানান।
আসন্ন রোশ হাসানা উৎসবে শ্রী মোদী ইস্রায়েলের প্রধানমন্ত্রী এবং সে দেশের জনসাধারণকে শুভেচ্ছা জানিয়েছেন।
CG/CB
(
ভূ-বিজ্ঞানমন্ত্রক
মারাত্মক ঘূর্ণিঝড় 'আমফান' এর ওপর নজর
নতুন দিল্লি, ১৭ মে, ২০২০
ভারতের আবহাওয়া দফতরের জাতীয় আবহাওয়া পূর্বাভাস কেন্দ্র / ঘূর্ণিঝড় সতর্কতা বিভাগের পক্ষ থেকে প্রকাশিত সর্বশেষ বিজ্ঞপ্তি অনুসারে:
বঙ্গোপসাগরের দক্ষিণ মধ্য ভাগের উপর অবস্থিত অতি তীব্র ঘূর্ণিঝড় 'আমফান' বিগত ৬ ঘন্টা ধরে ঘন্টায় ৯ কিলোমিটার গতিবেগে উত্তর দিকে অগ্রসর হয়েছে। ১৭ মে বিকেল ৫.৩০ পর্যন্ত উপগ্রহ চিত্রে পাওয়া পাওয়া তথ্য অনুযায়ী ওড়িশার পারাদ্বীপ থেকে প্রায় ৯৩০ কিলোমিটার দক্ষিণে, পশ্চিমবঙ্গের দিঘা থেকে ১০৮০ কিলোমিটার দক্ষিণ-দক্ষিণ পশ্চিমে এবং বাংলাদেশের খেপুপাড়া থেকে ১২০০ কিলোমিটার দক্ষিণ-দক্ষিণপশ্চিমে এই ঘূর্ণিঝড়টি অবস্থান করছে। এটি সম্ভবত পরবর্তী ২৪ ঘন্টায় প্রবল ঘূর্ণিঝড়ে পরিণত হবে। আগামী ১২ ঘন্টায় ধীরে ধীরে উত্তর দিকে যাবে এবং তারপরে উত্তর-উত্তর পূর্ব দিকে বাঁক নেবে। তার পর তীব্র বেগে বঙ্গোপসাগরের উত্তর-পশ্চিম দিকে এগিয়ে যাবে এবং ২০ মে বিকাল / সন্ধ্যায় অত্যন্ত তীব্র ঘূর্ণিঝড় হিসাবে পশ্চিমবঙ্গ ও বাংলাদেশের উপকূলীয় অঞ্চল- দীঘা  ও হাতিয়া দ্বীপপুঞ্জের  মধ্যবর্তী অঞ্চল দিয়ে অতিক্রম করবে।
এর ফলে ১৯ও ২০মে ওড়িশা ও পশ্চিমবঙ্গের উপকূলীয় জেলা পূর্ব মেদিনীপুর ও দুই ২৪ পরগনার ভারি বৃষ্টির সম্ভাবনা রয়েছে। এমনকি গাঙ্গেয় পশ্চিমবঙ্গের হাওড়া, হুগলী, কলকাতা ও পশ্চিম মেদিনীপুরে ২০ মে ভারী বৃষ্টি হতে পারে। ওড়িশা ও পশ্চিমবঙ্গের উপকূলীয় জেলায় ১৮ মে থেকেই প্রতি ঘন্টায় ৪৫-৬৫ কলোমিটার বেগে ঝড়ো হাওয়া বইতে পারে। পশ্চিমবঙ্গের উপকূলবর্তী জেলা ও গাঙ্গেয় বঙ্গের উপর ২০মে ঝোড়ো হাওয়ার বেগ আরো বাড়তে পারে। সমুদ্র উত্তাল থাকবে। ১৮ তারিখ থেকে মৎসজীবীদের গভীর সমুদ্রে মাছ ধরতে যেতে নিষেধ করা হচ্ছে।
পশ্চিমবঙ্গের পূর্ব ও পশ্চিম মেদিনীপুর দুই ২৪ পরগনা, হাওড়া, হুগলী, কলকাতায় ক্ষয়ক্ষতির আশঙ্কা করা হচ্ছে। মনে করা হচ্ছে কাঁচা, পুরোনো বাড়ি ক্ষতিগ্রস্ত হতে পারে। পোস্টার, ব্যানার, হোডিং এর মতো সামগ্রী রাস্তায় উড়ে পরতে পারে। টেলিফোন ও বিদ্যুতের খুঁটি উপরে যেতে পারে। বড় গাছ ভেঙে পড়তে পারে। সড়ক ও রেল যোগাযোগ বিচ্ছিন্ন হতে পারে। এ কারণে দুর্যোগের সময় সকলকে নিরাপদে ঘরে থাকতে বলা হয়েছে। এই সময় ফেরি যোগাযোগ বন্ধ রাখা হবে।বেশ কিছু ট্রেনের যাত্রাপথ পরিবর্তন করা হতে পারে।
(CG/SS
স্বাস্থ্যওপরিবারকল্যাণমন্ত্রক
ভারতে কোভিড-১৯ টিকাকরণ কর্মসূচি ৩২ কোটির মাইলফলক অতিক্রম করেছে
গত ২৪ ঘন্টায় ৬৪.২৫ লক্ষ মানুষকে টিকা দেওয়া হয়েছে
ভারতে গত ২৪ ঘন্টায় নতুন করে করোনা আক্রান্তের সংখ্যা ৫০,০৪০
সুস্থতার সংখ্যা বেড়ে হয়েছে ৯৬.৭৫ শতাংশ
দৈনিক আক্রান্তের হার রয়েছে ২.৮২ শতাংশ, লাগাতার ২০ দিন ধরে ৫ শতাংশের নিচে রয়েছে
নতুন দিল্লি, ২৭ জুন, ২০২১
ভারতে কোভিড-১৯ টিকাকরণ কর্মসূচি উল্লেখযোগ্যভাবে ৩২ কোটির মাইলফলক অতিক্রম করেছে। আজ সকাল ৭ টা পর্যন্ত পাওয়া তথ্য অনুযায়ী দেশে মোট এপর্যন্ত ৩২ কোটি ১৭ লক্ষ ৬০ হাজার ০৭৭ জনকে টিকা প্রদান করা হয়েছে। গত ২৪ ঘন্টায়
৬৪,২৫,৮৯৩ টি টিকার ডোজ দেওয়া হয়েছে।
এর মধ্যে ১ কোটি ০১ লক্ষ ৯৬ হাজার ০৯১ জন স্বাস্থ্যকর্মী প্রথম ডোজ এবং ৭২ লক্ষ ০০ হাজার ৯৯৪ জন কর্মী দ্বিতীয় ডোজ পেয়েছেন। অন্যদিকে, করোনার বিরুদ্ধে লড়াইয়ে অগ্রভাগে থাকা ১ কোটি ৭৪ লক্ষ ৩৬ হাজার ৫১৪ জন কর্মী প্রথম ডোজ এবং ৯৩ লক্ষ ৭৯ হাজার ২৪৬ জন কর্মী দ্বিতীয় ডোজ পেয়েছেন। একইভাবে, ১৮-৪৪ বছর বয়সী ৮ কোটি ৩৪ লক্ষ ২৯ হাজার ০৬৭ জন প্রথম ডোজ এবং ১৮ লক্ষ ৫৬ হাজার ৭২০ জন দ্বিতীয় ডোজ পেয়েছেন। অন্যদিকে, ৪৫-৫৯ বছর বয়সী ৮ কোটি ৬৮ লক্ষ ৮২ হাজার ৫৭৮ জন প্রথম ডোজ এবং ১ কোটি ৪৬ লক্ষ ৩৫ হাজার ৪৩০ জন দ্বিতীয় ডোজ পেয়েছেন। এছাড়াও, ৬০ বছরের বেশি বয়সী ৬ কোটি ৭৪ লক্ষ ৪০ হাজার ৩০৯ জন প্রথম ডোজ এবং ২ কোটি ৩৩ লক্ষ ০৩ হাজার ১২৮ জন দ্বিতীয় ডোজ পেয়েছেন।
ভারতে গত ২৪ ঘণ্টায় নতুন করে করোনায় আক্রান্তের সংখ্যা হয়েছে ৫০ হাজার ০৪০। লাগাতার ২০ দিন ধরে দৈনিক আক্রান্তের সংখ্যা ১ লক্ষের নিচে রয়েছে। কেন্দ্রীয় সরকারের পাশাপাশি রাজ্য ও কেন্দ্রশাসিত অঞ্চলগুলির সহযোগিতামূলক প্রয়াসের ফলেই এই সাফল্য মিলেছে।
দেশে সুস্পষ্টভাবে করোনায় আক্রান্তের সংখ্যা লাগাতার কমছে। আজ এই সংখ্যা দাঁড়িয়েছে ৫ লক্ষ ৮৬ হাজার ৪০৩। এদিকে গত ২৪ ঘণ্টায় সুস্পষ্টভাবে করোনায় আক্রান্তের সংখ্যা ৯,১৬২ টি কমেছে, যা মোট আক্রান্তের কেবল ১.৯৪ শতাংশ।
ভারতে দৈনিক ভিত্তিতে সুস্থতার সংখ্যা গত ৪৫ দিন দৈনিক আক্রান্তের সংখ্যার তুলনায় বেশ কিছুটা বেশি রয়েছে। দেশে গত ২৪ ঘণ্টায় সুস্থ হয়েছেন ৫৭ হাজার ৯৪৪ জন। এমনকি, গত ২৪ ঘণ্টায় নতুন করে করোনায় আক্রান্তের তুলনায় সুস্থতার সংখ্যা ৭,৯০৪ টি বেশি।
অতিমারির সূচনার সময় থেকে মোট আক্রান্ত ব্যক্তিদের মধ্যে এখনও পর্যন্ত ২ কোটি ৯২ লক্ষ ৫১ হাজার ০২৯ জন সুস্থ হয়েছেন। এদিকে, গত ২৪ ঘণ্টায় আরোগ্যলাভ করেছেন ৫৭ হাজার ৯৪৪ জন। এর ফলে, সার্বিক সুস্থতার হার লাগাতার বেড়ে আজ দাঁড়িয়েছে ৯৬.৭৫ শতাংশে।
দেশে গত ২৪ ঘণ্টায় ১৭ লক্ষ ৭৭ হাজার ৩০৯ টি নমুনা পরীক্ষা হয়েছে। এর ফলে, মোট নমুনা পরীক্ষার সংখ্যা দাঁড়িয়েছে ৪০ কোটি ৪২ লক্ষ ৬৫ হাজার ১০১। দেশে একদিকে নমুনা পরীক্ষার হার বাড়ার সঙ্গে সঙ্গে সাপ্তাহিক ভিত্তিতে আক্রান্তের সংখ্যায় লাগাতার নিম্নমুখী প্রবণতা লক্ষ্য করা যাচ্ছে। সাপ্তাহিক ভিত্তিতে আক্রান্তের হার বর্তমানে ২.৯১ শতাংশ। অন্যদিকে, দৈনিক ভিত্তিতে আক্রান্তের হার আজ হয়েছে ২.৮২ শতাংশ। এর ফলে, দৈনিক আক্রান্তের হার লাগাতার ২০ দিন ৫ শতাংশের নিচে রয়েছে।
CG/SB
(
কেন্দ্রীয়মন্ত্রিসভা
কেন্দ্রীয় রেল প্রতিমন্ত্রী শ্রী সুরেশ সি অঙ্গদির প্রয়াণে মন্ত্রিসভার শোক জ্ঞাপন
নয়াদিল্লী, ২৪ সেপ্টেম্বর, ২০২০
কেন্দ্রীয় রেল প্রতিমন্ত্রী শ্রী সুরেশ সি অঙ্গদির প্রয়াণে শোক জ্ঞাপন করেছে কেন্দ্রীয় মন্ত্রিসভা।
শ্রী সুরেশ সি অঙ্গদির স্মরণে মন্ত্রিসভায় ২ মিনিট নিরবতা পালন করা হয়।
মন্ত্রিসভা আজ যে প্রস্তাবটি পাশ করেছে তা নিম্নরূপ :
‘২৩শে সেপ্টেম্বর  নতুন দিল্লীতে কেন্দ্রীয় রেল প্রতিমন্ত্রী শ্রী সুরেশ সি অঙ্গদির প্রয়াণে মন্ত্রিসভা গভীর শোকপ্রকাশ করেছে। তাঁর প্রয়াণে দেশ একজন বিশিষ্ট নেতা, শিক্ষাবীদ, বিশিষ্ট সংসদ সদস্য এবং দক্ষ প্রশাসককে হারিয়েছে।
১৯৫৫ সালের পয়লা জুন কর্ণাটকের বেলাগাভি জেলার কে কে কোপ্পা গ্রামে জন্মগ্রহণ করেন শ্রী অঙ্গদি। বেলাগাভির এসএসএস সমিতি কলেজ থেকে স্নাতক পাশ করার পর বেলাগাভির রাজা লাকামগৌদা ল কলেজ থেকে আইন বিষয়ে ডিগ্রি লাভ করেন।
বিজেপি-র সদস্য হিসেবে তিনি ১৯৬৬ সালে বেলাগাভি জেলার দলের সহ-সভাপতি হন। ২০০১ সালে তিনি বেলাগাভি জেলা ইউনিটের সভাপতি হিসেবে মনোনিত হন। তিনি ২০০৪ সালে বেলাগাভি লোকসভা কেন্দ্রে দলের প্রার্থী হিসেবে নির্বাচিত হওয়ার আগে পর্যন্ত এই পদেই প্রতিষ্ঠিত ছিলেন। চতুর্দশ লোকসভা নির্বাচনে তিনি বড় ব্যবধানে জয়লাভ করেন। বেলাগাভি লোকসভা কেন্দ্র থেকে তিনি পরপর তিন বার ২০০৯, ২০১৪ এবং ২০১৯এ নির্বাচিত হন।
তিনি খাদ্য, ক্রেতা বিষয়ক এবং গণবন্টন সম্পর্কিত সংসদীয় স্থায়ী কমিটির সদস্য হিসেবে দায়িত্ব পালন করেছেন। মানব সম্পদ উন্নয়ন এবং প্রতিরক্ষার পাশাপাশি অর্থ মন্ত্রকেরও পরামর্শক কমিটির সদস্য ছিলেন। সাসংদ সদস্যদের জন্য পেনশন, ভাতা, বেতন সম্পর্কিত যুগ্ম কমিটির সদস্যও ছিলেন তিনি। কেন্দ্রীয় প্রত্যক্ষ কর, হাউস কমিটি এবং কমিটি অন পিটিশন সম্পর্কিত উপদেষ্টা কমিটির দায়িত্বভারও সামলেছেন। ২০১৯ সালের মে মাসে শ্রী অঙ্গদি রেল প্রতিমন্ত্রী হন।
তিনি দরিদ্র শ্রেণীর মানুষের জন্য শিক্ষা, কৃষি, শিল্প ক্ষেত্রে অগ্রগতিতে অগ্রণী ভূমিকা পালন করেছিলেন এবং একাধিক সামাজিক ও সাংস্কৃতিক কর্মকান্ডে যুক্ত ছিলেন। তিনি ২০০৯ সাল থেকে বেলগাঁওয়ের সুরেশ অঙ্গদি এডুকেশন ফাউন্ডেশনের চেয়ারম্যানও ছিলেন। তিনি বই পড়তে এবং ঘুরতে ভালোবাসতেন।
মন্ত্রিসভা সরকার ও সমগ্র দেশবাসীর পক্ষ থেকে শোক-সন্তপ্ত পরিবারের প্রতি আন্তরিক সমবেদনা জানাচ্ছে।’
CG/SS/NS
(